FĂRĂ RUȘINE Fântânile arteziene din parcul Mara, recent renovate și modernizate și aduse la standarde occidentale în materie de frumusețe, au ajuns în scurt timp atracții pentru turiștii care calcă pragul Băii Mari. În același timp, se pare, sunt o atracție și pentru unii dintre cetățeni care, fără nici o jenă și sub privirile a zeci de oameni care traversează zilnic zona, decid că fântânile sunt numai bune pentru o baie.

Din păcate, această practică persistă de foarte mulți ani. Problema principală este că, în ultima vreme, fenomenul ia amploare. Din ce în ce mai mulți băimăreni au surprins astfel de momente cu oameni care se îmbăiază în fântâni în fotografii sau imagini video pe care, ulteriori, le-au publicat pe rețeaua de socializare Facebook.

Unii dintre internauții care au văzut imaginile pe rețeaua de socializare Facebook au încercat să le găsească scuze celor care folosesc fântânile arteziene pe post de bazine de înot. Motivul, spun ei, ar fi că aceștia doreau să se răcorească. În oraș au fost amplasate, încă de anii trecuți, mai multe cișmele gândite astfel încât să aibă două funcții꞉ una pentru băimărenii care doresc să beneficieze de apă potabilă pentru băut și cea de-a doua, de răcorire în zilele cu temperaturi ridicate.

Cert este că zilele cu temperaturi scăzute se apropie cu pași repezi și, măcar din acest motiv, sperăm ca numărul celor care încurcă fântânile arteziene cu piscinele unui ștrand să scadă.

ActualMM